PRAGFOTO'S: Troufotograaf wys haar weglooptroue | SARIE BRUID
Troues is stresvol! Ná tien jaar van ander mense se troues afneem, is daar niks wat fotograaf Shireen Louw nog nie gesien het nie. Sy en haar man, Adriaan Healing, het nie kans gesien vir die trane en tantrums wat partykeer met tradisionele troues gepaard gaan nie, toe maak hulle al die reëlings aanlyn en haak af op die Griekse eiland Santorini.
Shireen gesels met SARIE BRUID oor haar weglooptroue, wittebrood in Parys én deel wenke as 'n destination wedding iets is wat jy oorweeg.
Julle kon enige plek in die wêreld trou, hoekom juis Santorini?
Ons Griekeland-vakansie was reeds voor ons verlowing beplan. Ná die verlowing het ons met die taak gesit om die "perfekte troue" te reël. Ek het geweet dat ek nie iewers wou trou waar ek al gewerk het nie. As fotograaf weet ek dat troues baie moeite verg om te beplan: Al die details, drama en al die dingetjies wat "perfek" moet wees. Ek het al bruide gesien wat na aan trane is omdat gaste laat is, iemand nie opgedaag het met iets nie of die weer speel nie saam nie. Ek wou NIKS van dié stres hê nie.
Santorini het ongelooflike uitsigte, lekker weer en is definitief iets anders. Hoe meer ons daaroor gedink en ondersoek het, hoe meer was ons 100% seker dit is hoe ons dit wou doen.
So ná 'n week in Santorini was ons vir drie dae in Mykonos en toe vir 'n hele week in Parys, waar ons After Wedding Shoot plaasgevind het.
Daar was net vier gaste by jul troue. Was dit moeilik om die gastelys so kort te hou?
Ons vakansie met my ouers, suster en my seun was reeds beplan. Dus was dit eintlik maklik. Weens finansies was ander familie en vriende nie teenwoordig nie.
Ek dink mense is partykeer bang hulle stel familie of vriende terleur om te elope, maar glo my, meeste mense sal verstaan. Die mense wat jy na jou troue nooi, betaal nie jou skuld agterna nie, so moenie dat hulle jou laat besluit op 'n troue wat nie is hoe julle dit wil hê nie. Ware vriende en familie sal steeds daar wees as julle terug kom en in jul geluk deel. Wys hulle die trouvideo en foto's ná die tyd en maak dié geleentheid ook spesiaal.
Jy is 'n talentvolle fotograaf. Hoe was dit om aan die ander kant van die lens te wees?
My pa en suster, wat onderskeidelik my videograaf en fotograaf was, neem al jare lank saam my troues af en hulle weet hoe ek van dinge hou. Die ervaring was dus lekker en gemaklik, maar die fotograaf in my was ook permanent deel van die dink proses en ek het definitief nou en dan my opinie gelig oor hoe sekere skote moes lyk.
In retrospek moes ek eerder 'n ander professionele span gehuur het, sodat my pa en sussie net die dag kon geniet, maar andersins sou ek alles net so oordoen.
Is dit goedkoper of duurder om te elope?
Ek dink om te elope werk goedkoper uit as 'n troue in Suid Afrika, maar dit hang af. Plus, 'n weglooptroue sluit sommer jou wittebrood ook in. Party tradisionele troues se kostes is so groot dat 'n wittebrood nie altyd moontlik is nie.
Die gemiddelde troue met +/- 120 gaste kan jou maklik R120 000 – R150 000 uit die sak jaag en dit is nie eers 'n buitensporige affêre nie. Ons het 6 mense vir 2 weke na twee Europese lande gereis met verblyf, vliegkostes en trou-kostes ingesluit, alles vir dieselfde wat mense vir 'n gemiddelde plaaslike troue sou betaal.
Shireen se 5 wenke vir 'n weglooptroue
Doen jou huiswerk. TripAdvisor en resensies van akkommodasie en diensverskaffers het ons keuses makliker gemaak.
Goedkoop-koop is duur-koop. Maak liefs gebruik van professionele mense om drama op jou spesiale dag te vermy.
Foto's en webtuistes is partykeer bedrieglik. YouTube help jou om te "sien" hoe die plek lyk.
Is die mense wat julle by die troue wil hê finansieel instaat om die betrokke kostes te dek? Maak vrede met die feit dat almal nie daar sal kan wees nie.
Populêre weglooptroue bestemmings: Santorini, Bali, Zanzibar, Mauritius, Thailand, Hawaï, Mosambiek en Seychelles.